Gruusia rahvuskangelane

Gruusia rahvuskangelane on Gruusia kõrgeim riiklik aunimetus.

Gruusia rahvuskangelase aunimetus asutati 2004. aastal. See antakse väljapaistvate tegude ja kangelasliku käitumise eest Gruusia hüvangu nimel. Aunimetusega käib kaasas Rahvuskangelase orden.

Gruusia president Mihheil Saakašvili andis 26. oktoobril 2013, oma ametiaja lõpul, korraga seitsmele inimesele Gruusia rahvuskangelase aunimetuse.

Seisuga mai 2016 on aunimetus antud 14 inimesele, sealhulgas kolmeteistkümnele neist postuumselt.

Gruusia rahvuskangelased
 

2004 – Žiuli Šartava (1944–1993), Abhaasia Ministrite Nõukogu esimees. Mõrvati Abhaasia sõja ajal. 
2004 – Zaza Damenia (1972–2004), Gruusia sõjaväelane (kapral), hukkus Tshinvali lähistel Gruusia ja Lõuna-Osseetia vahelise konflikti tsoonis.
2010 – John McCain, Ameerika Ühendriikide poliitik, grusiinide huvide kaitsja. Ta pooldas Gruusia NATOsse võtmist. Augustis 2008 katkestas McCain oma presidendivalimiskampaania ja sõitis paariks päevaks Gruusiasse, et avaldada grusiinidele oma toetust sõjas Venemaa vastu.
2010 – Lech Kaczyński, Poola president. Hukkus 2010 Smolenski lennuõnnetuses. Rahvuskangelaseks sai "ülesnäidatud kangelaslikkuse eest Gruusia huvide kaitsel".
2013 – Giorgi Antsuhelidze (1984–2008), sõjaväelane (nooremseersant). Gruusia sõjas sattus Lõuna-Osseetia võitlejate kätte vangi. Pärast ülekuulamist ja piinamist tapeti. Tema mõnitamise stseen võeti videole.  
2013 – Zviad Gamsahhurdia, dissident ja Gruusia esimene president. Hukkus 1993 Lääne-Gruusias segastel asjaoludel. Ümber maetud Mthatsmindisi panteoni.
2013 – Merab Kostava (1939–1989), dissident, muusik ja luuletaja. Oli 1980. aastate lõpus Gruusia Nõukogude Liidust lahkulöömist pooldava liikumise üks juhte. Maetud Mthatsmindisi panteonis.
2013 – Giorgi Mazniašvili (1872–1937), Gruusia Demokraatliku Vabariigi kindral. Hukkus poliitiliste repressioonide käigus. 
2013 – Grigol Pheradze (1889–1942), teoloog, ajaloolane ja arhimandriit. Pidanud loenguid Oxfordis, Pariisis ja Berliinis. Hukkus Oświęcimi koonduslaagris.
2013 – Ekhvthime Thakaišvili (1863–1953), ajaloolane ja arheoloog. Pärast nõukogude vägede sissetungi Gruusiasse 1921. aasta kevadel sai ta Gruusia vabariigi valitsuselt ülesande viia suur kogus materiaalseid väärtusi (väärtuslikum muuseumivara, sealhulgas kuld- ja hõbeehted, ikoonid ja käsikirjad) meritsi Prantsusmaale. Ta oli eksiilis nende varade hooldaja. Gruusia NSV TA akadeemik (1946). Maetud Mthatsmindisi panteonis. Gruusia Apostlik Autokefaalne Õigeusu Kirik kanoniseeris Thakaišvili 2002. aastal pühakuks.
2013 – Ambrosi (1861–1927), Gruusia katolikoss-patriarh ja kirikuajaloolane. Gruusia Apostlik Autokefaalne Õigeusu Kirik kanoniseeris 1995. aastal Ambrosi pühakuks.
2013 – Mihheil Tseretheli (1878–1965), assürioloog, filoloog ja publitsist. Emigratsioonis olles oli patriootilise poliitilise organisatsiooni Valge Giorgi üks juhte. Berliini Humboldti Ülikooli professor (1933–1945).
2013 – Zurab Iaradžuli (? – 1992), Gruusia õhujõudude lendur, hukkus Abhaasia sõjas
2015 – Maro Makašvili (1902–1921), halastajaõde, hukkus Nõukogude Venemaa invasioonis Gruusiasse veebruaris 1921
2017 – Guram Gabeskiria (1947–1993), Suhhumi linnapea, hukkus Abhaasia sõjas

Viited

Aunimetused
Gruusia